Bobotto
A Giuanni Maria Bellu

Una die, Bobotto, fit leone,
comente oe forzis non bind’hada;
como est una tasca corronzada,
frundidu che istrazzu in su cuzzone!

Però in su cuzzone ue est frundidu,
alvudu, pili longu e tirriosu,
ancora faedda forte e minettosu
che unu ezzu abile in su nidu!

Iscarrusciat e giurat, faghet ficas
si faeddet cun isse mussignore;
giughet san ungias longas che istore
e s’anima si endet pro sas ziccas!

Ah, balla!… Pro ziccare est unu cane
e si non ziccat nde diventat maccu;
pro unu cantigheddu de tabaccu
bos zedit cantu tenet, casu e pane.

Deo, ca lu connosco in debilesa
pro custa cosa, lu mantenzo in cura:
rigalendeli calchi ispuntadura
in cambi’e mi narrer calch’impresa.

E cuddu die mi neit: «Antiogu!
Tue ses forte, l’isco, e giovanotto,
ma cando che a tie fit Bobotto
mi fin sas forzas tuas unu giogu!

E una ti nde conto, istam’attentu!»
Ispudeit a sonu a su foghile,
si forbeit s’isciustu muzzighile
e cuminzeit a narrer cun assentu:

«Non ti foeddo de sos primos annos,
cando fia cun babbu pastoreddu,
tristu fattu a unu cummoneddu
de belveghes, bestidu in ruzzos pannos.

Babbu si nde molzeit, su biadu,
e deo in sa terribile orfania
cuminzei sa trista vida mia
cun brazzos forte de corazzu armadu!

Bides chi non sò altu d’istatura
però su bonu bicculu chia fia
poto narre chi esset de corria
de pedde sa pius forte e pius dura!

Bentu, nie, abba, sole, temporadas,
a trottu e a traessu, fint gioghittos,
ca giumpaia subra sos granittos
cun sos pes giuntos, a manos ligadas!

Unu dimoniu fia, e lestramente
boghei fama d’omine timidu;
e dies bonas e malas nd’hapo idu
in tantos logos, cun varia zente!

S’annu chi naro fia carradore
in miniera. Miseru teraccu,
dae su chitto movia a s’attaccu
ca giughia unu giuo de valore!

Su giuo meu a ogiu fit tentu
da’ cantos bi nd’hait in sa mina,
e sos sacchittos de sa calamina
los iscudia comente in bentu!

B’haiat carradores da Nuòro,
de Fonne, de Gavoi e de Tonara,
de Pianarza e de s’atera cara,
zente assutta, linnosa, totu coro!

Bastat! Su die una cumpagnia
de fortes minadores abruzzesos,
de inu mesu cottos e azzesos
nde fin bessidos dae s’isteria

Nende: “Sardu molente bessi fora!
Chi sezis bonos solu pro furare!
Si tenes coro avanzadi a gherrare,
razza disgraziada e traitora!”.

E gai nende, cun sa leppa in manu,
enzeint contr’a nois minettosos
che unu grustu ’e canes rabbiosos
pro non lassare in terra membru sanu!

Lis piantei sas ficcas in fazza
e rispundeit: “Bruttos battilosos,
chi a Sardigna benides rugnosos,
it’est bos fatto ider custa razza!”.

In manu haia unu fust’e ozastru
nodosu e russu pius de su bulzu;
cun sos pilos pesados che un’ulzu
preparei su coro a su disastru.

Tocc’a mesu, Bobotto! Un’e a terra!
Ruiana che muscas a su inu;
su sambene curreit a trainu
comente chi esseret una gherra!

E a boghes sighia: “Lea como!
Dae sos sardos sa paga sincera”;
e lestru a brincos, paria una fera:
mi lis dei unu bellu mementomo!

Sos pagos iscampados a tant’ira
fuein che procalvos accanados
e su restu, isturdidos e pistados

fin in terra a benujos tira tira!».
E gai nende li enzeit tusciu
e fraistimeit: «Bae in ora mala
e petorra…!». Ispudeit a un’ala

e che tronu soneit s’iscarrusciu!